Vrou (37) sterf in tref-en-trap-ongelukArgieffoto Die polisie in Kimberley in die Noord-Kaap het Sondag ŉ ondersoek van stapel gestuur nadat ŉ 37-jarige vrou van dié provinsie dood is ná ŉ tref-en-trap-ongeluk. Kapt. Sergio Kock, woordvoerder van die polisie, het die vrou as Judith Khonza geïdentifiseer. Volgens Kock wou Khonza die pad oorsteek toe ŉ voertuig haar raakgery het. “Die motoris het van die toneel weggejaag en Khonza is op die toneel dood,” sê hy. Hy sê die polisie het in dié stadium geen leidrade oor die motoris of die voertuig wat in die voorval betrokke was nie. Die polisie versoek enigiemand met meer inligting oor die voorval om met adjudant-offisier Kenneth Lamoen in verbinding te tree deur hom by 082 302 0407 te skakel of ŉ anonieme SMS na 32211 te stuur. Kock sê alle inligting sal as vertroulik hanteer word. ŉ Ondersoek na die voorval duur voort.